堯任舜禹行
作者：釋文珦
朝代：宋

paragraphs: 堯任舜禹，聖化日熙。
二臣至德，惟堯克知。
明良胥會，徵庸弗疑。
佐命垂統，股肱綱維。
行堯之道，蚤夜孳孳。
上齊七政，大錄萬幾。
與人爲善，念茲在茲。
舉相去凶，咨牧授時。
執德於心，其化若馳。
洪水滔天，浩浩無涯。
下民昏墊，荒度爲宜。
乃乘四載，奠決刊隨。
櫛風沐雨，手胼足胝。
四海會同，九澤具陂。
誕敷文德，帝命是祗。
翔泳咸若，鳳皇來儀。
堯嘉厥功，翕受敷施。
同聲相應，百僚師師。
是知官人，安危之基。
用賢則安，用佞則危。
惟彼陶唐，百工允釐。
後世有述，先天弗違。
能賞能禪，纘承伏犧。
爲民之極，黄收純衣。
明並日月，照臨無私。
不言而治，端拱無爲。
民無能名，蕩蕩巍巍。
惟天爲大，惟堯則之。
先聖斯言，當深致思。
或未之思，室是遠而。